b'\n_START_ARTICLE_\nAgnosticizmas\n_START_PARAGRAPH_\nAgnosticizmas (gr. agnostos - nepa\xc5\xbeintas, nepa\xc5\xbeinus) \xe2\x80\x93 filosofijos kryptis, kuri laiko, kad negalimas objektyvus tikrov\xc4\x97s pa\xc5\xbeinimas patirties d\xc4\x97ka. Agnosticizmas kelia abejon\xc4\x99 kurios nors srities (ypa\xc4\x8d metafizikos ar teologijos) teiginio teisingumu ar galimybe j\xc4\xaf \xc4\xafrodyti. Tad, pagal j\xc4\xaf, ar Dievas, dievi\xc5\xa1kos b\xc5\xabtyb\xc4\x97s ar antgamtiniai rei\xc5\xa1kiniai egzistuoja yra ne\xc5\xbeinoma ir, galb\xc5\xabt, nesu\xc5\xbeinoma._NEWLINE_Pagal filosof\xc4\x85 Viljam\xc4\x85 L. Rowe \xe2\x80\x9eagnosticizmas, tai po\xc5\xbei\xc5\xabris, jog \xc5\xbemogaus protas nepaj\xc4\x97gus teikti pakankamai racional\xc5\xb3 pagrind\xc4\x85, jog pateisint\xc5\xb3 tik\xc4\x97jim\xc4\x85, kad Dievas egzistuoja, arba tik\xc4\x97jim\xc4\x85, kad Dievas neegzistuoja\xe2\x80\x9c.\n_START_SECTION_\nGraik\xc5\xb3 filosofija\n_START_PARAGRAPH_\nAgnosticistin\xc4\x97s mintys, skepticizmo forma, i\xc5\xa1kilo kaip formali filosofin\xc4\x97 pozicija senov\xc4\x97s Graikijoje. Tarp \xc5\xa1alinink\xc5\xb3 buvo Protogoras, Pironas, Carneades, Sextus Empiricus, ir iki tam tikro laipsnio, Sokratas.\n_START_SECTION_\nTermino kilm\xc4\x97\n_START_PARAGRAPH_\nTermin\xc4\x85 pirmasis panaudojo angl\xc5\xb3 biologas Tomas H. Huxley Metafizik\xc5\xb3 draugijos susirinkime 1876 m. Pagal jo apibr\xc4\x97\xc5\xbeim\xc4\x85: \xe2\x80\x9eagnosticizmas \xe2\x80\x93 ne dogma, o metodas, kurio esm\xc4\x97 gl\xc5\xabdi nuosekliame vieno principo taikyme... Principas gali b\xc5\xabti i\xc5\xa1reik\xc5\xa1tas proto dalykais ir nereikalauja, kad i\xc5\xa1vados b\xc5\xabt\xc5\xb3 pademonstruotos ar demonstruotinos\xe2\x80\x9c. Jam agnostikas - \xc5\xbemogus atsisak\xc4\x99s su Dievu siejamo tik\xc4\x97jimo ir \xc4\xafsitikin\xc4\x99s, kad pirmin\xc4\x97 vis\xc5\xb3 dalyk\xc5\xb3 prie\xc5\xbeastis ne\xc5\xbeinoma, nes nepa\xc5\xbeini. Kitaip, tai tik\xc4\x97jimas, kad negalima nei \xc4\xafrodyti, nei paneigti Dievo egzistavimo.'